Eurooppaan tulevista turvapaikanhakijoista yhä suurempi osuus on naisia ja lapsia. Mutta varsinkin Kreikka ja Balkanin maat ovat hyvin heikosti valmistautuneet naispakolaisten erityistarpeisiin. Naisilla on suuri riski tulla ahdistelluksi tai raiskatuksi – osin siksi, että Euroopan maat kiristävät rajavalvontaansa ja moni joutuu käyttämään ihmissalakuljettajaa.

Suomessa naispakolaiset pyritään huomioimaan – Laki kansainvälistä suojelua hakevan vastaanotosta sekä ihmiskaupan uhrin tunnistamisesta ja auttamisesta ja EU:n vastaanottodirektiivi määrittävät sitä, miten turvapaikanhakijoita kohdellaan. Hakijoiden ikä ja sukupuoli on otettava huomioon majoituksen järjestämisessä. Naisille tarjotaan majoitus naisten huoneessa. Joissakin vastaanottokeskuksissa on erillinen naisten osasto. – Naistulkkeja käytetään varsinkin käsiteltäessä arkaluonteisia asioita. Kiirellisissa tilanteissa naistulkkia ei välttämättä aina ehditä hankkia. – Lastenhoito järjestetään aina viranomaispuhuttelujen ajaksi. – Vastaanottokeskuksissa järjestetään tarvittaessa seksuaalista tukea joko keskuksessa tai kunnallisten palveluiden kautta. Rikosasioissa turvapaikanhakija ohjataan poliisin pakeille. Ihmiskaupan uhrit pyritään tunnistamaan. – Joutsenon ja Oulun vastaanottokeskuksissa on alkanut vastikään HAPKE 3 -niminen hanke, joka pyrkii kouluttamaan henkilökuntaa ja tuottamaan tietoa väkivaltaa kokeneiden, yksin saapuneiden naisturvapaikanhakijoiden ja heidän lastensa tukemiseksi. Projekti on kaksivuotinen. Lähde: Maahanmuuttoviraston Vastaanottoyksikön ylitarkastaja Kati Vahtera

YK:n pakolaisjärjestön UNHCR:n mukaan tammikuussa Eurooppaan tulijoista oli naisia 21 prosenttia, kun heidän osuutensa vielä viime kesänä oli puolet pienempi. Lapsia tulijoista on nyt 34 prosenttia. Miesten osuus on laskenut 73 prosentista 45 prosenttiin.

Mutta naisten osuuden nousua ei ole otettu juurikaan huomioon. Amnesty International (siirryt toiseen palveluun), Euroopan parlamentti, (siirryt toiseen palveluun)Naisten pakolaiskomissio (siirryt toiseen palveluun) -kansalaisjärjestö sekä UNHCR:n, UNFPAN ja Naisten pakolaiskomission yhteisraportti (siirryt toiseen palveluun) kaikki kiinnittävät huomiota ongelmiin naisturvapaikanhakijoiden kohtelussa.

Ongelmia on runsaasti kaikilla osa-alueilla fyysisistä tiloista terveydenhoitoon, turvapaikanhakuprosessista seksuaalisen väkivallan raportointiin.

Naiset varautuvat ongelmiin - naimisiin pakomatkan takia

Useimmat turvapaikanhakijaksi lähtevät naiset tietävät ainakin jollakin tasolla matkan vaaroista. Monet ovat jo lähtömaassaan joutuneet sukupuolisen ahdistelun tai seksuaalisen väkivallan uhreiksi.

Kun he lähtevät matkaan, he arvioivat raiskauksen riskin suureksi. Financial Timesin haastattelema EU:n Välimeri-operaation työntekijä arvioi, että moni aloittaa ehkäisyn juuri ennen matkaa varautuakseen mahdolliseen raiskaukseen.

En koskaan uskaltanut nukkua leireissä. Pelkäsin, että joku kajoaa minuun. Teltoissa oli sekaisin miehiä ja naisia. Reem, 20-vuotias syyrialaisnainen

UNHCR:n Euroopan toimiston johtaja Vincent Cochetel kertoo raportissa, että osa pakolaisnaisista menee naimisiin vain saadakseen turvaa pakomatkansa aikana.

Ihmissalakuljettajat kiristävät ja ahdistelevat

Mitä vaikeampi Eurooppaan on tulla laillisesti, sitä useampi turvapaikanhakija todennäköisesti turvautuu ihmissalakuljettajiin. Se on suuri riski naisille, koska ihmissalakuljettavat saattavat raiskata tai vähintäänkin kiristää seksuaalisia palveluita.

UNHCR:n, UNFPAn ja Naisten pakolaiskomission raportissa afrikkalainen Oumo kertoo, että hänen oli pakko suostua seksiin saadakseen paikan veneessä ja väärennetyn passin. Päästyään Kreikkaan hän joutui yöpymään paljaan taivaan alla, ilman mitään turvaa tai apua.

– Pelkään, että sekoan pelosta, Oumomyöntää.

Makedoniaan saapuneet naiset kävelevät Serbiaan menevälle junalle. Eurooppaan tulevista turvapaikanhakijoista on nyt yli puolet naisia ja lapsia. Valdrin Xhemaj/EPA

Syyrian Alepposta kotoisin oleva 23-vuotias nainen kuvaa tilannetta Amnestylle:

– Hotellissa Turkissa yksi salakuljettajista, syyrialainen mies, sanoi, että jos makaan hänen kanssaan, en joudu maksamaan tai maksan vähemmän. Tietenkin kieltäydyin, se oli inhottavaa. Sama tapahtui kaikille meistä Jordaniassa, kertoo Hala.

20-vuotias syyrialaisnainen kertoo Amnestylle:

– Ihmissalakuljettaja ahdisteli minua. Hän yritti kosketella minua pari kertaa. Ainoastaan silloin, kun miespuolinen serkkuni oli lähistöllä, hän ei yrittänyt mitään. Olin todella peloissani, varsinkin kun kuulimme tarinoita pitkin matkaa siitä, miten naisia vaaditaan makaamaan salakuljettajien kanssa päästäkseen eteenpäin, sanoo Nahla.

Väkivaltaa pitkin matkaa - myös viranomaisten taholta

Tilanne ei välttämättä helpota Eurooppaan pääsemisen jälkeen. Valtaosa pyrkii jatkamaan matkaa Kreikasta Balkanin halki kohti pohjoista. Matkalla leirit ja raja-alueet ovat täynnä ihmisiä, eikä naisille ole erillisiä lepoalueita, vessoja tai suihkuja. Yksin matkaavat alaikäiset tytötkin joutuvat ventovieraiden miesten keskelle.

– En koskaan uskaltanut nukkua leireissä. Pelkäsin, että joku kajoaa minuun. Teltoissa oli sekaisin miehiä ja naisia ja näin väkivaltaa... Oloni tuntui turvallisemmalta siirtymätilanteissa, erityisesti busseissa, ja ainoastaan siellä saatoin nukkua. Leireissä ahdistelun uhka oli iso, ja naiset eivät oikein voi valittaa. He eivät halua aloittaa mitään prosessia, joka keskeyttäisi matkan, kertoi 20-vuotias syyrialaisnainen Reem Amnestyn raportissa.

Naisten pakolaiskomission joulukuussa Serbiassa ja Sloveniassa tapaamat naiset myönsivät, että he saattoivat olla useitakin päiviä syömättä ja juomatta, jotta eivät joutuisi leireissä käymään yhteisvessoissa, joita pitivät turvattomina.

Turvapaikanhakijanaisten olisi helpompi asioida naisvirkamiesten kanssa. Erityisesti aroista asioista, kuten seksuaalisesta ahdistelusta ja väkivallasta on vaikea kertoa miespoliisille. Georgi Licovski/EPA

Raporteissa kerrotaan myös, että viranomaisetkin saattavat hakata tai solvata turvapaikanhakijoita. Viranomaisille ei uskalleta kertoa matkan aikana tapahtuneesta seksuaalisesta väkivallasta, koska viranomaiset ovat enimmäkseen miehiä ja koska rikosilmoituksen teko pysäyttäisi matkanteon.

Ja vaikka nainen olisikin valmis hakemaan apua, lääketieteellistä hoitoa ei ole saatavilla, eikä missään ole seksuaaliseen väkivaltaan erikoistuneita avustustyöntekijöitä tai poliiseja, joita turvapaikanhakijat voisivat lähestyä.

Naisille ei kerrota olemassaolevistakaan palveluista

Naisilla on myös suuria vaikeuksia saada hygieniatarvikkeita tai terveydenhoidon palveluita. Tai jos niitä olisikin tarjolla, turvapaikanhakijoille ei kerrota saatavuudesta heidän omalla kielellään.

– Presevossa (Serbiassa lähellä Makedonian rajaa) Naisten pakolaismission työntekijät tapasivat raskaana olevan Noorin, joka matkasi kahden alle 5-vuotiaan lapsensa kanssa. Hän istui ulkona kylmässä ja odotti kohti Kroatiaa menevää junaa. Noor valitti raskauden aiheuttamia kipuja ja oli huolissaan vauvasta. Hän ei tiennyt, että sadan metrin päässä olisi terveydenhoitopalveluita. Eikä sitä, että juna tulisi vasta runsaan neljän tunnin päästä. Kun kerroimme näistä hänelle, hän lähti kansalaisjärjestön työntekijän kanssaläheiseen terveyskeskukseen, kerrotaan pakolaiskomission raportissa.

Hotellissa Turkissa yksi salakuljettajista, syyrialainen mies, sanoi, että jos makaan hänen kanssaan, en joudu maksamaan tai maksan vähemmän. Hala, 23-vuotias syyrialaisnainen

Tiedon puute lisää ongelmia ja tekee naisista alttiimpia pakolaisvirtoja hyödyntävien rikollisten hyväksikäytölle.

Naisten pakolaiskomissio huomasi, että turvapaikanhakijoiden kanssa keskustelemaan kykeneviä tulkkeja on aivan liian vähän. Joissakin paikoissa koko maassa oli vain yksi ainoa farsin kielen tulkki. Erityisesti tarvittaisiin lisää naistulkkeja keskustelemaan herkkäluonteisista asioista naisten ja tyttöjen kanssa.

Naisten on vaikeampi saada turvapaikkaa

Kun turvapaikkaa haetaan, hakijan henkilöllisyys ja matkareitti selvitetään rajaviranomaisen tai poliisin tekemässä maahantulokuulustelussa. Myöhemmin maahanmuuttoviranomainen järjestää turvapaikkapuhuttelun, jossa selvitetään hakijan perustelut suojelun tarpeelle.

Euroopan parlamentin raportissa arvioidaan, että naisten on vaikeampi saada pakolaisstatusta, koska heidän hakemuksiaan pidetään vähemmän uskottavina.

– Jos turvapaikkaa haetaan sukupuolen ja sukupuoliväkivallan perusteella, naisten on vaikeampi perustella suojelun tarvettaan. Naisilla on todisteena vain oma kertomuksensa. Miesten perustelut vaikkapa poliittisesta vainosta on helpompi tarkistaa esimerkiksi tietyn puolueen jäsenyydestä, sanotaan Euroopan parlamentin raportissa.

Yksin matkaavien pakolaisnaisten riski joutua väkivallan uhriksi on suuri. Djordje Savic/EPA

Monissa kulttuureissa naisen on ylipäätään vaikea keskustella vieraan miehen kanssa, saati sitten jos aiheena on seksuaalinen ahdistelu tai väkivalta. Siksi naistulkkien ja naispuolisten haastattelijoiden saaminen olisi erittäin tärkeää.

Europarlamentin raportti toteaa myös, ettei kaikissa jäsenmaissa ole vastaanottokeskuksissa lastenhoitopalveluita tarjolla sen ajaksi, kun äiti on viranomaisten kuultavana. Naisten on otettava lapsensa mukaan turvapaikkapuhutteluun. Se on lapsille traumaattinen tilanne ja ehkäisee tehokkaasti naista puhumasta esimerkiksi pakomatkan seksuaalisesta väkivallasta tai kotiväkivallasta.